text: Viceborgmester frikendt 
  14 januar 2015 kl. 12.06
  Benny Bonde, viceborgmester i Haderslev, er ved retten i Esbjerg blevet frifundet i en sag om magtmisbrug.
  Benny Bonde var under anklage for at have udtalt sig på hele kommunens vegne. men han er "kun" viceborgmester og formand
  for plan- og miljøudvalget.
  Sagen drejer sig om et brev Benny Bonde sendte til Syd- og Sønderjyllands Politi i februar sidste år, hvor han bad dem trække en sag mod en mælkeproducent tilbage. Her havde han underskrevet sig som udvalgsformand for Plan og Miljø og 1. viceborgmester.
  Det havde han imidlertid ingen magtbeføjelse til at gøre. På trods af sine titler. Han kunne alene udtale sig på egne - og ikke hele kommunens vegne. Han blev derfor tiltalt efter § 155 om magtmisbrug i et offentligt hverv. Sagen blev efterfølgende taget op af Statsadvokaten.
  I retten i Esbjerg krævede anklageren en straf på 20-30 dages betinget fængsel. Men dommeren frikendte Benny Bonde med den begrundelse, at Benny Bonde ikke havde haft til hensigt at misbruge sin stilling. Han ville derimod gøre det helt klart overfor politiet, at kommunen ikke ønskede, at der skulle køres en retssag.
  Statsadvokaten vil nu vurdere, om dommen skal ankes. Det skal ske inden for 14 dage.
  